יריד מדינתי (ארצות הברית)

יריד מדינתי (באנגלית: State Fair) הוא יריד חקלאות, תעשייה ובידור הנערך אחת לשנה בכל אחת ממדינות ארצות הברית. מטרתו לשמש במה להצגת הישגים חקלאיים ומסחריים, לצד הצעת פעילויות תרבות, בידור ופנאי רחבות היקף. הירידים המדינתיים מהווים חלק חשוב מהמסורת האמריקאית ומשקפים את הקשר בין חקלאות, תעשייה וחיי קהילה.

 היסטוריה 
 הקמה 
היריד המדינתי הראשון נערך בשנת 1841 בעיר סירקיוז שבמדינת ניו יורק. האירוע זכה להצלחה גדולה ונערך בשנה שלאחר מכן בעיר אולבני. בהמשך נדד היריד מדי שנה בין ערים שונות במדינה, בהן אובורן, באפלו, אלמירה, ניו יורק סיטי, פוקיפסי, רוצ'סטר, סרטוגה ספרינגס, יוטיקה ווטרטאון. בשנת 1889 התמקם היריד באופן קבוע בסירקיוז, לאחר שחברת "סירקיוז לנד" תרמה לחברה החקלאית שטח של כ־100 דונם במחוז אונונדגה, שם נבנה מתחם הירידים הקבוע..
ממוזער|במת מופעי הבידור ביריד המדינתי של ג'ורג'יה, 2024
הצלחתו של היריד המדינתי של ניו יורק במאה ה־19 הביאה מדינות נוספות בארצות הברית לאמץ את המודל, ובתוך שנים ספורות נוסדו ירידים מדינתיים בכל רחבי המדינה. כל יריד שיקף את מאפייני החקלאות המקומיים ואת מסורות התרבות של המדינה (states) שבו נערך. הירידים תרמו להתפתחות החקלאות האמריקאית באמצעות עידוד שימוש בטכנולוגיות ובשיטות עבודה חדשות, טיפוח חדשנות ויצירת תחושת זיקה בקהילות המקומיות.

 התפתחות המידווי 
במחצית השנייה של המאה ה־19 נוספה לירידים בארצות הברית חדשנות משמעותית – מתחם ה"מִידוֵויי" ("Midway"). מתחם זה נועד לשמש אזור נפרד מן התצוגות החקלאיות והמסחריות, ובו הוצעו למבקרים מתקני שעשועים, משחקים, מופעי בידור ודוכני מזון. הרעיון זכה לפרסום רחב במסגרת התערוכה העולמית בשיקגו בשנת 1893, שבה הוקם מתחם בידור גדול שנחשב לאב־טיפוס למתחמי מידוויי בירידים שבאו אחריה. בהדרגה הפך המידוויי לאחד המרכיבים המרכזיים של הירידים המדינתיים והמחוזיים, והוא שימש גורם מרכזי בהרחבת קהל היעד שלהם מעבר למבקרים בעלי עניין חקלאי גרידא.
ממוזער|הביתן החקלאי ביריד המדינתי של אורגון
שילובו של המידוויי תרם להפיכת הירידים לאירועי תרבות ובידור רבי־משתתפים, ולביסוסם כאירועים פופולריים המשלבים תערוכה חקלאית לצד פעילות פנאי המונית.
ממוזער|תחרות "מיס יוטה" השנתית ביריד, 2006
התפתחות חשובה נוספת בירידים בארצות הברית הייתה שילובם של ארגוני נוער חקלאיים, ארגונים אלה הוקמו במטרה לעודד צעירים לעסוק בחקלאות, לטפח מיומנויות מנהיגות ולהעמיק את המעורבות הקהילתית. פעילותם במסגרת הירידים תרמה לעיצוב דמותם של האירועים והכשירה דור חדש של חקלאים ומובילי תחום החקלאות בארצות הברית.

עם התפתחות הירידים בסוף המאה ה־19 וראשית המאה ה־20, הם חדלו להיות אירועים חקלאיים בלבד והפכו למוקדי תרבות וחברה מרכזיים בארצות הברית. הירידים שימשו מקום מפגש לאנשים מקהילות ורקעים שונים, שאיפשר להם לחלוק חוויות ולהציג הישגים משותפים. בתקופה שקדמה להתפתחות אמצעי התקשורת ההמונית ותחבורה נגישה, שימשו הירידים כאחת ההזדמנויות הבודדות למפגש בין תושבי כפר ועיר ולחילופי רעיונות.

 בין שני מלחמות העולם 
שתי מלחמות העולם הציבו אתגרים משמעותיים בפני הירידים בארצות הברית. במהלך מלחמת העולם הראשונה והשנייה שימשו מתחמי ירידים רבים לצורכי הצבא, ובהם מחנות אימונים, מחסני אספקה ומגורים זמניים לחיילים. במקרים אחדים הופסק קיומם של הירידים לחלוטין, משום שהמשאבים הופנו למאמץ המלחמתי. כך למשל, היריד המדינתי של ניו יורק לא התקיים בשנים 1942–1947 לאחר שמתחם היריד הוסב לבסיס צבאי. בירידים שנמשכו למרות המלחמות ניתן דגש מחודש לערכים לאומיים: האירועים שימשו להעלאת המורל, לחיזוק תחושת הפטריוטיות, ולגיוס כספים לטובת מטרות הקשורות למאמץ המלחמתי.
ממוזער|היריד המדינתי של מינסוטה, 2022

 המאה ה-21 
הירידים המדינתיים במאה ה־21 משלבים בין מסורת חקלאית לבין בידור עממי. תצוגות בעלי חיים ותחרויות גידולים נותרו רכיב מרכזי, לצד פעילות חינוכית בהובלת ארגוני נוער. ארגונים אלה מקיימים פרויקטים ותחרויות שמטרתם לעודד מעורבות צעירים בחקלאות ובקהילה. במקביל התחזקה תרבות המזון כגורם משיכה עיקרי, עם דוכני אוכל ייחודיים ומנות חדשניות שהפכו לאטרקציה בפני עצמה. בנוסף כוללים הירידים מתקני שעשועים, ומופעי בידור.

 מוקדי פעילות 
לצד הפעילות החקלאית, היריד המדינתי כולל מרכיב בידורי נרחב. במסגרת זו מתקיימות הופעות מוזיקה של אמנים מקומיים ולעיתים גם הופעות של זמרים ולהקות בעלי שם לאומי. בנוסף נכללים בתוכנית מופעי קרקס, אקרובטיקה, קסמים והיפנוזה, לצד תחרויות נוער והופעות חובבים.

במרבית הירידים פועל מתחם שעשועים ("Midway") הכולל מתקני לונה פארק נודדים כגון גלגל ענק, רכבת הרים וקרוסלות, וכן דוכני משחקי יריד. מופעי ספורט מוטורי – דוגמת מרוצי רכב, משיכת משאיות ותצוגות טרקטורים – נפוצים אף הם. אירועי זיקוקים משמשים לעיתים קרובות כאירועי סיום חגיגיים.

 ראו גם 
 מדינות ארצות הברית

 קישורים חיצוניים 

 הערות שוליים 

קטגוריה:ארצות הברית: תרבות